SKRIFTLIG FORESPØRGSEL P-0057/00

af Brian Simpson (PSE) til Kommissionen

(18. januar 2000)

Om: Katastrofen med olieudslippet fra Erika

Den 12. december 1998 brækkede olietankeren Erika i to dele 70 km syd for Finistère ud for den franske kyst.

Det deraf følgende olieudslip har stillet Frankrig over for en af de værste økologiske katastrofer i Europa nogensinde.

Efter tilsvarende katastrofer Amoco Cadiz i 1978, Braer i 1993 og Sea Express i 1996 er der indført et omfattende regelsæt under ledelse af MARPOL og Den Europæiske Union. Ingen af disse ulykker havde behøvet at finde sted eller forårsage de ødelæggelser, som de gjorde, efter at de var indtruffet. Resultatet er desværre et tegn på, at kontroller med olietransport ad søvejen stadig håndhæves for lemfældigt til at kunne give en reel beskyttelse.

Hvilke foranstaltninger agter Kommissionen at træffe i lyset af Erika-katastrofen både med hensyn til sikkerheden til søs og de umiddelbare følger for miljøet?

Svar afgivet på Kommissionens vegne af Loyola de Palacio

(23. februar 2000)

Kommissionen henviser det Ærede Medlem til dens erklæring under Europa-Parlamentets plenarsamling i januar for oplysninger om hvilke foranstaltninger vedrørende søfartssikkerhed og miljøpåvirkning, der er truffet i lyset af Erika-katastrofen.

Hvad angår olietankskibes sikkerhed, besluttede Kommissionen at udarbejde en meddelelse, der skal udgøre EU's kraftige svar på risikoen for en større forurening af Europas kyster fra olietankskibe. Meddelelsen vil fokusere på handlingsprioriteter, herunder skærpede kontrolsyn i EU-havne af skibe, der potentielt ikke lever op til standarder. Kommissionen vil foreslå, at de eksisterende direktiver om klassifikationsselskaber og havnestatskontrol styrkes. Den vil undersøge, om det er muligt at fremskynde udfasningen af enkeltskrogede tankskibe og give økonomiske tilskyndelser til, at dobbeltskrogede tankskibe hurtigt kan indføres. Man bør også undersøge, hvordan man kan skærpe erstatningsansvaret i

forbindelse med olietransporter. Her bør man i første omgang forsøge at opnå frivillige aftaler med last-ejere, så de nuværende internationale regler om skadeserstatning i tilfælde af omfattende, utilsigtet forurening, kan forbedres.

For at begrænse de umiddelbare miljøkonsekvenser af Erika-katastrofen har Kommissionen blandt andet være med til at fremme assistancen. Den udpegede på et tidligt tidspunkt en forbindelsesofficer på stedet, der koordinerede kommunikationen mellem den franske operationsledelse og de assisterende udenlandske fartøjer. På fransk anmodning, som Kommissionen omgående formidlede videre, blev 26 km flydebomme fra 11 europæiske lande samt maskiner til fugleafvaskning omgående stillet til rådighed. Frivillige organisationer bistod især ved at tage sig af de olieindsmurte fugle. Eksperter fra EU's task force om havforurening bistod efter anmodning de franske myndigheder med at vurdere tilbud fra private europæiske foretagender. Task forcen sørgede også for, at en række observatører fra medlemsstaterne kunne besøge det forurenede område og undersøge den operationelle indsats, så man kunne lære af Frankrigs erfaringer.

Endelig er Kommissionen i kontakt med det franske miljøministerium og overvejer sammen med ministeriet at støtte en nærmere undersøgelse af olieudslippets miljømæssige følger. Undersøgelsen skal vurdere forureningens og renseteknikkernes effekt. Resultaterne vil være af stor betydning for alle, der står over for tilfælde af utilsigtet havforurening. Kommissionen overvejer at yde ca. 300 000 EUR i økonomisk støtte til undersøgelsen.